정조 7년
癸卯正月二十三日辰時。上御誠正閣。大臣藥房提調禮曹堂上諸承旨入侍。召對同爲入侍時。左議政李福源。右議政金熤。藥房提調李性源。行禮曹判書鄭尙淳。禮曹參判沈念祖。禮曹參議柳義養。行都承旨吳載純。行左承旨李敬養。右承旨李在學。左副承旨趙鼎鎭。右副承旨朴天行。閣臣鄭志儉。侍讀官李太亨。檢討官嚴思晩。假注書沈晉賢。記注官金星甲。記事官李祖承。以次進伏訖。福源曰。日間聖體。若何。上曰。一樣矣。福源曰。王大妃殿氣候。何如。上曰。一樣矣。惠慶宮氣候。何如。上曰。一樣矣。藥房提調先爲出去。與醫官李廷輯相議。元子宮所進茶飮。監製以入。可也。性源承命先退。上曰。孝烈抄啓文書之未及入來者。皆令搜入。賤臣承命出。持禮曹文案以入。上曰。何其少也。尙淳曰。聞金魯鎭爲禮判時。以每式年抄啓之意。陳達蒙允。故去式年。以爲抄啓所餘不多云耳。上曰。金魯鎭筵稟擧條。持入。可也。賤臣承命出。持入禮曹謄錄中所載擧條以入。上命讀孝烈原單。在學讀奏大興孝女李道永母權氏事。上曰。前已給復。更爲旌閭。在學讀奏楊州烈女尹東尙妻趙氏事。上曰。婦之於夫。一生依仰。夫死之後。豈有求生之心。大抵見拔於抄啓者。皆是此類。能辦一死。雖可褒也。取舍爲難。何以處之。福源曰。從夫捨死。人情同然。此等事。宜無虛實相蒙之慮。且今日之擧。非欲峻考也。雖施褒典庸何傷乎。上曰。然則旌之。可乎。熤曰。古則捨生者皆旌。今雖旌褒。亦非猥濫。而但今番抄啓。如此之類。未有旌褒之例。事甚斑駁矣。上曰。然則給復。可也。在學讀奏開城烈女金禹彬妻白氏事。上曰。與俄者趙氏無異。給復。可也。在學讀奏大興孝子金致和事。上曰。旌閭與贈職孰勝。尙淳曰。人皆以旌閭爲重矣。上曰。旌閭。可也。在學讀奏靈光孝子金烠事。上曰。終身廬墓。果難事也。贈職。宜矣。在學讀奏長淵孝子金夢祥及其妹金氏事。上曰。斷指者。固多矣。至於八歲兒。能辦此事。則天性之卓異。可以見矣。熤曰。臣按道時。果爲抄啓矣。上曰。其男妹竝爲給復。可也。在學讀奏平山孝子李厚植事。上曰。事親盡孝。事君盡忠。卽人之職分內事。至於神主。則異於生親。厚植之冒焰入室。救出神主。因以致死。極可傷惻。旌閭。可也。在學讀奏河東孝子鄭昌時事。上曰。斷指固多其類。居廬亦非異事。道啓不明白。更令參考實蹟以聞。好矣。在學讀奏海南孝子羅廷孝事。上曰。初何見拔。熤曰。割股。與斷指有異。有傷天理。故先朝曾有禁令矣。上曰。然則只給復。可矣。在學讀奏京居孝子宋奎輝事。熤曰。奎輝。以禮曹書吏。退役守墓。人皆稱之矣。上曰。在京者。亦有給復之例乎。福源曰。然矣。上曰。給復。可也。在學讀奏京居孝子林春馥事。上曰。此則依羅廷孝例。給復。可也。在學讀奏襄陽烈女崔宇一妻李氏事。上曰。飮藥自劃者。初抄旣給復。勢難異同矣。尙淳曰。以復戶施之。似好矣。上曰。依此爲之。在學讀奏珍島烈女金應權妻李氏事。上曰。此亦可尙。給復。可也。在學讀奏全州烈女李松培妻蔡召史事。上曰。此亦給復。可也。在學讀奏京居孝子金漢瑞事。上曰。三年居墓。過於常人矣。尙淳曰。固多其類矣。上曰。見漏於褒典。則亦足稱冤也。熤曰。褒典雖重。當之者豈求其有無乎。上曰。令該曹。食物題給。可也。在學讀奏京居孝子朴尙弼事。上曰。原單名帖。有士夫。此與庶民有異。而但其實蹟。皆是例談。與金漢瑞。同施食物之賞。宜矣。在學讀奏孝子故同知李河述事。上曰。何爲見拔於抄啓時乎。尙淳曰。旣登宰列。有赫赫之嫌。故置之矣。上曰。予亦聞之。而常爲搢紳間所稱道矣。今欲褒賞。則贈職。似不如旌閭。禮堂之意。如何。義養曰。似合旌閭。而贈職亦何妨乎。上曰。贈職。可也。在學讀奏孝子故大司諫尹學東事。上曰。誰知其實蹟。熤曰。臣亦未知其詳。而人皆稱道矣。上曰。比李河述。如何。熤曰。俱有至行。不可以外面之蹟。較其優劣也。尙淳曰。似不可與河述異同矣。上曰。然則依是爲之。在學讀奏京居孝子李始集事。上曰。此則置之。在學讀奏京居孝子南宮墀事。上曰。原單所謂母思雉炙。雉忽自至云者。雖或眞有是事。附之不經。可也。福源曰。聖敎誠然。當初呈文。不當書之矣。上曰。此則置之。在學讀奏京居孝婦洪栢妻韓氏事。上曰。觀此呈文。夫妻俱有孝行矣。洪栢誰也。義養曰。似是洪檢之族矣。上曰。蓋是有孝行者。然戊戌旣給復。今則勿施。可也。在學讀奏京居孝婦李邦柱妻朴氏事。上曰。此則比士夫有異。尤可褒賞。食物題給。可也。在學讀奏孝子安豊君事。上曰。此宗臣之有孝行。予亦稔知。贈職旌閭間。何者爲當。尙淳曰。宗班中最善。其兄弟中亦最良云矣。上曰。注書出去。使人往問其家。曾前贈諡與否加資崇庳。詳知以來。賤臣出問後回奏曰。安豊加資則崇憲。初無贈諡之典云矣。上曰。贈職。可也。在學讀奏砥平孝子尹澤顯事。上曰。誰也。熤曰。尹冕東之父也。上曰。果有孝行云耶。此等實蹟。固多其類。姑置。可也。在學讀奏砥平孝子梁梣事。上曰。何如人也。福源曰。一鄕之善人。亦有孝友云矣。上曰。旣無特異於人者。姑置之。在學讀奏衿川孝子宋秀誨事。上曰。此亦置之。在學讀奏楊州孝子李復運事。上曰。何如人也。思晩曰。李壽鳳之族下行也。有實行。人皆知之矣。義養曰。孝行則果有之。而無特異之蹟。故初啓見拔矣。上曰。給復。可乎。福源曰。似不必持難矣。上曰。給復。可也。在學讀奏開城孝子印國寶事。上曰。行素廢擧。何須論也。此則置之。在學讀奏海州孝子李仁壽事。上曰。此則別無可褒之蹟。更令道伯。參考實蹟以聞。在學讀奏白川孝子安㰒事。上曰。此亦令道伯更啓。在學讀奏谷山孝子韓道濟事。上曰。祝天願代。母病得甦之說。事涉不經。更令道臣。求其實蹟以聞。可也。在學讀奏谷山孝女金致煌女金氏事。上曰。此亦使道臣。參考實蹟以聞。可也。在學讀奏江陵孝子李東奎事。上曰。此人何爲見拔。十七年不脫衰絰。可謂卓異矣。尙淳曰。江陵旣多抄啓者。故此則姑置之矣。上曰。遐土愚氓。有意復雪。十七年如一者。誠可尙也。熤曰。十七年衰絰。雖斷以大義。亦無過矣。上曰。此則旌閭。可也。在學讀奏全州孝子鄭禹洪事。上曰。旣已旌閭。又請給復。狀辭不分明。更令道伯。明白狀聞後。稟處。可也。在學讀奏潭陽孝子李東稷事。上曰。三月行素。雖是不易之事。姑爲置之。在學讀奏潭陽孝子南夢龜事。上曰。此則置之。在學讀奏金堤孝子羅昌大事。上曰。此亦置之。在學讀奏古阜孝子權昌道事。上曰。置之。在學讀奏金溝孝子宋廷耆事。上曰。此亦置之。在學讀奏順天孝子朴夢碩子謀通事。上曰。八歲兒斷指。可謂天性。不可無褒。給復。可也。在學讀奏金溝孝子曺秀才事。上曰。此則置之。在學讀奏務安孝子林尙夏事。上曰。此無道伯狀啓。未知何故。注書出去。問于該曹以來。賤臣承命出問後回奏曰。向者此狀。直納于本曹。故以越訴。不入於抄啓中矣。上曰。旣有先朝錄用承傳。不必更論。且豈有越訴之例乎。置之。可也。在學讀奏南原孝子李成渭事。上曰。此固特異之蹟也。熤曰。三綱行實。有楊香事。此亦當褒。蓋是不常有之事也。上曰。給復。可也。在學讀奏京居烈女沈能禕妻李氏事。上曰。終制後自劃。可謂彼此不及矣。然亦不可拔。給復。可也。在學讀奏京居烈女兪擇中妻沈氏事。上曰。情旣慘矣。蹟又卓爾。自刺自縊。畢竟不食而就盡。其節義可謂無比。而禮曹之見拔。何也。尙淳曰。此亦京居士夫。門閥表著。故姑置之耳。上曰。予意則旌亦非過也。熤曰。然矣。上曰。特令旌閭。可也。在學讀奏京居烈女金升魯妻趙氏事。上曰。此是從容就死。比遇喪卽死。尤有難焉。而旣多其類。給復。可也。在學讀奏京居烈女劉益燁妻玄氏事。上曰。夫病而知其不救。先其夫自死。非穩當底道理也。雖謂之枉死。可也。不可輕施賞典。使之更考前例以稟。可也。在學讀奏遂安烈女李實妻李氏事。上曰。此事何以處之耶。福源曰。捨生則同。不可取舍也。上曰。給復。可也。在學讀奏羅州烈女曺彦浩妻金氏事。上曰。此乃卿等向日所言之事耶。必待子年十五後自劃者。亦有義理。且彦浩亦是忠臣。果有子孫云耶。熤曰。未知其子孫爲誰。而數百年後今始上徹者。可謂幸也。上曰。特爲旌閭。彦浩亦當旌閭。而曾已贈職與否。問于本道以聞。在學讀奏全州烈女朴泰桓妻李氏事。上曰。此則給復。可也。在學讀奏古阜烈女宋揆垕妻曺氏事。上曰。此亦給復。可也。在學讀奏昌平烈女高時鼎妻柳氏事。上曰。此則令本道。食物題給。在學讀奏高山烈女趙東礪妻崔氏事。上曰。此則給復。可也。在學讀奏全州烈女崔應赫妻宋氏事。上曰。此亦給復。可也。在學讀奏南平烈女鄭明一妻尹氏事。上曰。此亦卓異矣。福源曰。其處事。勝於丈夫矣。上曰。此非一朝一夕之故。列聖朝培養之化。至今未已。鄕曲之人。亦能如此。此等處。政合扶植。何故見拔於初啓耶。尙淳曰。湖南最多抄啓。故果拔之矣。上曰。特許旌閭。可也。在學讀奏益山忠臣蘇行震事。上曰。其忠烈。與李寶無異。而獨無褒典。果矜憫矣。特依李寶例。贈職旌閭。宜矣。在學讀奏雲峰忠臣吳尙福事。上曰。可謂忠孝兩全。特令贈職。可也。在學讀奏康津忠臣趙彭年事。上曰。何爲見漏於本曹抄啓乎。尙淳曰。彭年。以扈從功臣。已爲贈職。不可疊施故耳。福源曰。彭年之後孫奎運。每以血書。呈訴於備局。而欲以忠孝。各受褒典云矣。上曰。更令該曹。參閱可考文蹟後。就議大臣。指一稟處。可也。上曰。禮曹初啓中羅州文順太妻任召史。該曹則雖請復戶。考其事蹟。節行卓異。特爲旌閭。似好矣。念祖曰。今此孝烈別單。特命持入。親自加抄。蓋出於我聖上尙名敎勵風俗之至意。取捨之際。固當廣抄無遺。而故持平李鳳祥妻鄭氏。節行卓然。定合褒美。只緣見漏於己亥抄啓之時。拘於年條之已過。今不得擧論。實爲欠典。故玆敢仰達矣。上曰。伊時別單持入。可也。出擧條上曰。灣尹何不肅謝乎。熤曰。聞其情勢。有難接待彼人。故不得出肅云矣。上曰。卿等不深思量。遽擬首薦。予則雖知其不可往也。而非但當之者。自有主意。自上亦不必預度而處之。故姑待之矣。熤曰。必無冒赴之理。不待下敎。方欲仰奏矣。福源曰。義州府尹洪秉纘。除拜之後。久不出肅。聞其私義。有難强令赴任。改差。何如。上曰。依爲之。許久曠官可悶。今日內擬薦。可也。出擧條同副承旨李獻慶。持館學儒生食堂到記入奏。上曰。儒生爲幾人。獻慶曰。二百四十二人也。上曰。有未及者否。獻慶曰。臣進去之時。未及始食堂矣。良久等待。待其齊到後收來矣。上曰。都承旨先退。明日到記試望擬入。可也。載純承命退出。上曰。日已晩矣。召對諸臣。姑爲退去。太亨等承命先退。上曰。昨日廣州罪人結案入來。而衿川罪人結案。尙不來到。注書出往。招畿營吏問奏。賤臣承命出傳。尙淳曰。觀象監印曆之數。何以爲之乎。上曰。已令置之。以草記稟處。命書傳敎曰。政官牌招開政。孝烈及節義贈職人。今日政下批。又命書傳敎曰。明日當行春到記。該房知悉。處所以仁政殿爲之。命退。諸臣以次退出。